बच्चा में जहिया मात्रिक जाइत रही, एकटा चीज हरदम आकर्षित करैत रहय। सांझ भेला क बाद गाम क सभ गोटे लग टार्चलाइट जरूर रहैत छलैक। तहिया उत्सुकता रहैत छल। एक दिन बाबू से पुछलियैन्हि, तं बुझौलैन्हि- एहि ठाम सांप बहुत छैक। ताहि दुआरे सभ टार्चलाइट रखैत अछि।
 मोन पड़ैत अछि चूस बाबा (गुजूर बाबू-मुखियाजी-नीक नाम चेतनारायण राय) लग पांच बैटरी वाला टार्चलाइट छलैन्हि। ओकर आकार छोट सन डंटा क बराबर छलैक। ओ अन्हार में चलैत छलाह, तं हाथ क डंटा पृथ्वी पर पटकैत छलाह। अद्भुत लोक छलाह चूस बाबा। दुर्गागंज सं वापस अयबा सं पहिने हुनका ओहिठाम एक सांझ भोजन जरूर होइत छल।
 एखनहु दुर्गागंज में सांझ भेला क बाद सबहक हाथ में टार्चलाइट जरूर देखल जा सकैत अछि।
 टार्चलाइट क एहन महत्व आन ठाम देखबा में नहिं आयल। चूस बाबा सन लोक सेहो दोसर क्यो नहिं भेटल।
 दुर्गागंज, अर्थात, हमर मात्रिक। कटिहार जिला क कदवा प्रखंड क्षेत्र क मोहम्मदपुर पंचायत क एकटा गाम, जाहि ठाम सब किछु छैक। बैंक, पोस्ट आफिस, अस्पताल, स्कूल आ संगहि पढ़ल-लिखल लोक सभ। एहि गाम सं हमर कतेक रास संस्मरण अछि। खिस्सा क रूप में दुर्गागंज क इतिहास, भूगोल आ अन्य कतेको गप्प एहिठाम अहांके भेटत।
 2011 में दुर्गापूजा में दुर्गागंज जयबाक कार्यक्रम बनौने छलहुं। अंतिम समय में किछु अपरिहार्य कारणें कार्यक्रम स्थगित करय पड़ल। मुदा षष्ठी कें सांझ में अचानक मोन भेल जे दुर्गागंज जाई। तत्काल सभके कहलियैन्हि। भोरे चारि बजे विदा भेलहुं। अपन गाड़ी सं। राति आठ बजे दुर्गागंज पहुंच मोन शांत भेल। मामा, छोटका मामा, मामी सभ आ दीदीभैया, तिलक, रंजना, मयंक सं भेंट भेल तं बुझा पड़ल जे सभटा थकान उतरि गेल। मामा क संग भगवती घर गेलहुं। मोन आओर स्थिर भेल। अष्टमी, नवमी आ दशमी के खूब मोन लागल। शहर का भागमभाग सं दूर मामा सबहक वात्सल्य आ मामी सबहक दुलार क जवाब नहिं। दुर्गापूजा सं नीक तं हमर मात्रिक अछि, जतय प्रेम, आग्रह आ दुलार-वात्सल्य सभ किछु भेटैत अछि। अगिला एक वर्ष एकर संस्मरण सं जीवन चलि जायत।
 फेर कहब दुर्गागंज क किछु आओर गप्प।
 फेर कहब दुर्गागंज क किछु आओर गप्प।
 हमर सबहक बाबू अद्भुत छलाह। फुटबाल खेलाइत छलाह, कसरत करैत छलाह आ बच्चा सबहक संग बच्चा बनि जाइत छलाह। अंतिम बेर हुनका से भेंट भेल, त ओ बड्ड दुखित छलाह। हम मां के लय दुर्गागंज गेल रही। बाबू क बिछान पर बैसल रही। बाबू हमर हाथ क नह देखलैन्हि, तं कहलैन्हि जे कहिया सं नहिं कटौलें। फेर पुछलैन्हि, बंबईया कालोनी देखलें। हमरा किछु बुझा नहिं पड़ल। दीदीभैया (हमर दोसर मौसी) इशारा कयलैन्हि जे पुछियौन कतय बनलैक। हम कानय लगलहुं। बाबू के एतेक कमजोर आ दुखित कहियो नहिं देखने छलियैन्हि।
 जहिया दुर्गागंज जाई, शुक्र क हाट से गुलेती जरूर अबैत रहय। बिंचा (हमर मात्रिक क एकटा अद्भुत नौकर) ओकर हत्था बनाबय आ हम माट क गोली बनाबी। बाबू हमरा गुलेती से निशाना लगेबाक लेल उत्साहित करथि। कचमिट्ठा आम खाई ले लोहा क छुरी भेटैत छल। रोज भोरे बाबू जलखै करैत छलाह, दूध-रोटी। ओहि में से हमरा कारा खुअबैत छलाह।
 एहने आओर खिस्सा कहब।
 जहिया दुर्गागंज जाई, शुक्र क हाट से गुलेती जरूर अबैत रहय। बिंचा (हमर मात्रिक क एकटा अद्भुत नौकर) ओकर हत्था बनाबय आ हम माट क गोली बनाबी। बाबू हमरा गुलेती से निशाना लगेबाक लेल उत्साहित करथि। कचमिट्ठा आम खाई ले लोहा क छुरी भेटैत छल। रोज भोरे बाबू जलखै करैत छलाह, दूध-रोटी। ओहि में से हमरा कारा खुअबैत छलाह।
 एहने आओर खिस्सा कहब।
 दुर्गागंज क सरकारी हाता, अर्थात हमर मात्रिक आ परोपट्टा क माइल स्टोन। बड़का टा हवेली, जे कोनो महल क आभाष दैत अछि। एहिठाम रहैत छलाह हमर मातामह स्व वैद्यनाथ चौधरी आ हमर मातामही स्व प्रेमकिशोरी देवी। अपन मातामह के हम सभ बाबू कहैत छलियैन्हि आ मातामही के नानी। बाबू आ नानी क कतेको गप्प मोन पड़ैत अछि, जकर विवरण एक-एक कय अहां सभ के देब। बाबू आ नानी क हमर जीवन पर गंभीर प्रभाव अछि। कखनो एम्हर-ओम्हर भेला पर जेना ओ दूनू गोटा आबि हमरा सम्हारि लैत छथि। ई दुनू गोटा क हमर जीवन पर कतेक प्रभाव अछि, तकर आकलन शब्द में नहिं कयल जा सकैत अछि। बाबू आ नानी क महत्व बुझा पड़ल हुनका सबहक अवसान क बाद।
 सदस्यता लें संदेश (Atom)